Vladimir Astapovski

Vladimir Aleksandroviç Astapovski (; ) — qapıçı mövqeyində çıxış etmiş sovet futbolçusu. SSRİ milli futbol komandasının keçmiş üzvü. Beynəlxalq dərəcəli SSRİ idman ustası (1976). Rusiyanın Əməkdar İdman Ustası (2003).

 Klub karyerası 
Vladimir Astapovski 16 iyul 1946-cı ildə Bryansk şəhərində anadan olub. Futbolla məşğul olmağa uşaq yaşlarından elə orada — "Dinamo Bryansk" komandasının alt yaş qruplarında çıxış etməklə başlayıb.  İlk məşqçisi İosif Moçanis olub.

Uşaqlıqdan dənizçi olmaq arzusunda olan Astapovski, 1960-cı illərin ortalarında Bakıya gedib və dənizçilik məktəbində təhsil almağa başlayıb. Buradakı təhsili ilə paralel olaraq "Neftyanik" klubunun futbol məktəbində bu oyunun sirrlərinə yiyələnməyə çalışıb. 1964-cü ildə o, artıq  gənclərdən ibarət Azərbaycan SSR komandasında oynayır, həmçinin "Neftyanik"in heyətində gənclərin ümumittifaq yarışlarında mübarizə aparırdı.

1965-ci ildə ordu sıralarına çağırılıb. SSRİ Hərbi Dəniz Qüvvələrinin Qara Dəniz Donanmasının tərkibində olan torpedo katerində xidmət edib. Bir il sonra Qara Dəniz Donanması çempionatında iştirak etmək üçün qapıçıya ehtiyac yarandığından, Astapovskini müvəqqəti olaraq sahilə köçürüblər. Burada çıxış etdiyi zaman onu Sevastopolun "SKÇF" klubunda baş məşqçi işləyən Vladimir Nikanorov görüb və klubuna dəvət edib. Nikanorov tezliklə klubu tərk etsə də, Astapovski orada qalmış və 1968-ci ildə əsas komandanın heyətində debüt etmişdir.

1969-cu il mövsümünün əvvəlində Moskvanın "MOİK" klubuna keçib. Ordu klubunun heyətində Yuri Pşeniçnikov və Leonid Şmuts kimi təcrübəli qapıçılar olduğundan, ilk mövsümdə heç bir oyunun iştirak ərizəsinə salınmayıb. "MOİK"in heyətində ilk rəsmi oyununu 8 mart 1970-ci ildə, SSRİ çempionatı çərçivəsində "Şaxtyor Donetsk"ə qarşı keçirib. Mövsümün sonunda "MOİK"in heyətində SSRİ çempionu adını qazanıb. Əsasnaməyə görə mövsüm ərzində keçirilən oyunların minimum 50 faizində iştirak etmiş oyunçulara medal verildiyindən, Astapovskiyə medal təqdim olunmayıb (32 mümkün oyundan 9-da oynayıb). 1980-ci ildə Oleq Bazileviçin "MOİK"ə baş məşqçi təyin olunmasından sonra komandanı tərk edib.

1981-1982-ci illərdə Xabarovskun "SKA" klubunda forma geyinib. Buradakı çıxışı zamanı ciddi heç nə ilə yadda qalmayan qapıçı, 36 yaşında peşəkar futbolçu karyerasını başa vurub.Дмитрий Иголинский. Владимир Бычек: «А в награду нас всех послали… в Мозамбик»  // Тихоокеанская звезда, 29.10.2002.

 Milli karyerası 
1975-1976-cı illərdə SSRİ Olimpiya yığma komandasının heyətində 6 oyun keçirib. Yığma ilə birlikdə Monreal-1976 Yay Olimpiya Oyunlarının bürünc medalına yiyələnib.

29 noyabr 1975-ci ildə Rumıniya milli komandasına qarşı keçirilmiş yoldaşlıq oyununda SSRİ milli komandasının heyətində debüt edib. 1975–1977-ci illər aralığında formasını geyindiyi SSRİ milli komandasının heyətində ümumilikdə 11 oyun keçirib.

 Şəxsi həyatı 
Qalina adlı xanımla ailə həyatı qurub. Bu evlilikdən Tatyana və Viktoriya adında iki qızı olub.

 Ölümü 

Son illər xəstəlikdən əziyyət çəkən Astapovski, 2012-ci il aprelin 12-də Moskvada vəfat edib.Как жизнь?  // Советский спорт, 06 сентября 2011. Xovan qəbiristanlığında dəfn edilib.

 Nailiyyətləri 

 Komanda 
MOİK
 SSRİ çempionu: 1970

SSRİ Olimpiya yığma komandası
 Olimpiya Oyunlarının bürünc mükafatçısı: 1976

 Şəxsi 
 SSRİ-də ilin futbolçusu: 1976
 SSRİ-də mövsümün ən yaxşı 33 oyunçusu siyahısında: № 1 (1976), № 2 (1975)
 Lev Yaşin adına "İlin qapıçısı" mükafatı: 1976

 Dövlət mükafatları 
 Beynəlxalq dərəcəli SSRİ idman ustası: 1976
 Rusiyanın Əməkdar İdman Ustası: 2003

 İstinadlar 

 Xarici keçidlər 
 "MOİK" Moskva azarkeşlərinin saytında tərcümeyi-halı

Kateqoriya:Futbol qapıçıları
Kateqoriya:SSRİ futbolçuları
Kateqoriya:SSRİ milli futbol komandasının oyunçuları
Kateqoriya:MOİK Moskva FK oyunçuları
Kateqoriya:İdmançılar 1976 Yay Olimpiya Oyunlarında
Kateqoriya:1976 Yay Olimpiya Oyunları bürünc medalçıları
Kateqoriya:Neftçi PFK oyunçuları
Kateqoriya:SSRİ Yüksək Liqası oyunçuları
Kateqoriya:Olimpiya medallı futbolçular